Diari Oficial de la Generalitat Valenciana


Sumari del DOGV 9462, del 03-11-2022 (2022/9929)

RESOLUCIÓ de 26 d'octubre de 2022, del secretari autonòmic d'Educació i Formació Professional, per la qual es dicten instruccions en termes d'ordenació acadèmica i organització de l'Escola Oficial d'Idiomes Virtual Valenciana durant el curs 2022-2023.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9462

Data del DOGV
:   03-11-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/9929


Data del document
:   26-10-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ensenyament d'idiomes
    * organització de l'ensenyament

RESOLUCIÓ de 26 d'octubre de 2022, del secretari autonòmic d'Educació i Formació Professional, per la qual es dicten instruccions en termes d'ordenació acadèmica i organització de l'Escola Oficial d'Idiomes Virtual Valenciana durant el curs 2022-2023. [2022/9929]  
La Llei orgànica 2/2006, de 3 de maig, d'Educació (BOE 04.05.2006), dedica el capítol VII del títol I als ensenyaments d'idiomes. Al seu torn, el Reial decret 1041/2017, de 22 de desembre, pel qual es fixen les exigències mínimes del nivell bàsic a efectes de certificació, estableix el currículum bàsic dels nivells Intermedi B1, Intermedi B2, Avançat C1 i Avançat C2, dels ensenyaments d'idiomes de règim especial regulats per la Llei orgànica 2/2006, de 3 de maig, d'Educació, i s'estableixen les equivalències entre els ensenyaments d'idiomes de règim especial regulades en diversos plans d'estudis i les d'aquest reial decret, constitueix, juntament amb el que disposa l'esmentada llei orgànica, la normativa bàsica d'aplicació en aquesta matèria.  
  
Els aspectes d'ordenació acadèmica i d'organització de l'activitat docent en aquests ensenyaments es regulen en l'Ordre 87/2013, de 20 de setembre, de la Conselleria d'Educació, Cultura i Esport, per la qual es regula l'organització i funcionament de les escoles oficials d'idiomes de la Comunitat Valenciana (DOGV 25.09.2013).  
El Decret 242/2019, de 25 d'octubre, d'establiment dels ensenyaments i del currículum d'idiomes de règim especial a la Comunitat Valenciana desplega el Reial decret 1041/2017.  
El Decret 183/2013, de 5 de desembre, del Consell, pel qual es fa l'adequació normativa en l'àmbit educatiu pel que fa a la realització de proves extraordinàries d'avaluació i sessions d'avaluació extraordinàries, modifica el desplegament a la Comunitat Valenciana de la normativa vigent regulada per la Llei orgànica 2/2006, de 3 de maig, d'Educació, respecte a l'existència d'una convocatòria al setembre en els cursos dels diferents nivells en què no siga necessari superar la prova de certificació.  
L'Ordre 34/2022, de 14 de juny, de la consellera d'Educació, Cultura i Esport, per la qual es regulen l'avaluació dels ensenyaments d'idiomes de règim especial i les proves de certificació dels nivells del Marc Europeu Comú de Referència per a les Llengües a la Comunitat Valenciana.  
El Reglament general de protecció de dades (RGPD), Reglament (UE) 2016/679, del Parlament Europeu i del Consell, de 27 d'abril de 2016, i la Llei orgànica 3/2018, de 5 de desembre, de protecció de dades personals i garantia dels drets digitals (BOE 294, 06.12.2018) introdueixen una sèrie de canvis i novetats als quals és necessari adaptar els tractaments actuals. L'RGPD estableix expressament la necessitat que s'hi apliquen mesures tècniques i organitzatives apropiades pel responsable, amb la finalitat de garantir que el tractament és conforme al que disposa el reglament. En aquest sentit, els centres han d'atendre la Resolució de 28 de juny de 2018, de la Sotssecretaria de la Conselleria d'Educació, Investigació, Cultura i Esport, per la qual es dicten instruccions per al compliment de la normativa de protecció de dades en els centres educatius públics de titularitat de la Generalitat.  
  
El Decret 167/2017, de 3 de novembre, del Consell, pel qual s'aprova el Reglament orgànic i funcional de les escoles oficials d'idiomes estableix en l'article 4.2 que es podrà crear, per decret del Consell, una escola oficial d'idiomes virtual per a la impartició/docència dels ensenyaments d'idiomes a distància.  
Aquesta escola oficial d'idiomes virtual va ser creada pel Decret 19/2022, de 25 de febrer, del Consell, de creació de l'Escola oficial d'idiomes virtual valenciana. La disposició final segona d'aquest decret estableix que produirà efectes des de l'inici del curs escolar 2022- 2023.  
  
L'article 5.4 del Decret 242/2019 estableix que els ensenyaments de la modalitat a distància són aquells en els quals l'horari lectiu es desenvolupa fora de l'aula de les escoles oficials d'idiomes a través de plataformes virtuals en línia o a través de materials d'autoaprenentatge dirigit.  
La Resolució de 28 de setembre de 2022, de la Conselleria d'Educació, Cultura i Esport, per la qual es disposa el funcionament de l'Escola Oficial d'Idiomes Virtual Valenciana.  
La Resolució de 18 de maig de 2022, del director general de Política Lingüística i Gestió del Multilingüisme, per la qual s'estableix el calendari i el procés d'admissió i matrícula per al curs acadèmic 2022-2023 en les escoles oficials d'idiomes de la Comunitat Valenciana contempla en el punt 1.2 de l'apartat primer que les dates d'admissió i matrícula i les condicions d'accés a l'EOI Virtual Valenciana per al curs 2022-2023 s'establiran en resolució expressa.  
  
Així mateix, els centres han d'atendre el capítol III de la Llei 23/2018, de 29 de novembre, de la Generalitat, d'igualtat de les persones LGTBI (DOGV 8436, 03.12.2018), el Decret 104/2018, de 27 de juliol, del Consell, pel qual es desenvolupen els principis d'equitat i d'inclusió en el sistema educatiu valencià (DOGV 8456, 07.08.2018), la Llei 26/2018, de 21 de desembre, de la Generalitat, de drets i garanties de la infància l'adolescència (DOGV 8450, 24.12.2018), i la normativa de desplegament corresponent, incloent el Servei Orienta de la Generalitat Valenciana.  
Convé, per tant, amb la finalitat de concretar aquells aspectes generals descrits en la normativa vigent, dictar instruccions respecte a l'organització de l'activitat docent i el funcionament de l'Escola Oficial d'Idiomes Virtual Valenciana per al curs 2022-2023.  
Aquestes instruccions es refereixen a les mesures d'ordenació acadèmica, la coordinació docent, la programació general anual, els horaris lectius, i altres aspectes didàctics i organitzatius en els quals s'han d'incloure en tot moment els principis coeducatius de manera transversal, tenint en compte la Llei 15/2017, de 10 de novembre, de la Generalitat, de polítiques integrals de joventut (DOGV 8168, 13.11.2017).  
  
Atés que la posada en funcionament de l'EOI Virtual Valenciana es preveu per al curs 2022-2023 i mentre l'ordre que n'estableix les característiques està en tramitació, es fa necessari regular les característiques de l'ordenació acadèmica d'aquesta nova EOI per al curs 2022-2023.  
  
De conformitat amb el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions (DOGV 8572, 17.06.2019), i el Decret 7/2019, de 20 de juny, del president de la Generalitat, pel qual es determinen les secretaries autonòmiques de l'Administració del Consell (DOGV 8576, 21.06.2019), modificat pel Decret 2/2022, de 10 de febrer, del president de la Generalitat, de modificació del Decret 7/2019, de 20 de juny, del president de la Generalitat, pel qual es determinen les secretaries autonòmiques de l'Administració del Consell (DOGV 9277, 14.02.2022) i en virtut de les competències que m'atribueix l'article 11 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolc:  
  
Únic  
Aprovar les instruccions, a les quals ha d'ajustar-se l'organització i el funcionament de l'Escola Oficial d'Idiomes Virtual Valenciana durant el curs acadèmic 2022-2023.  
  
València, 26 d'octubre de 2022.- El secretari autonòmic d'Educació i Formació Professional: Miguel Soler Gracia.  
  
  
Instruccions en termes d'ordenació acadèmica   
i organització de l'Escola Oficial d'Idiomes Virtual Valenciana   
durant el curs acadèmic 2022-2023  
  
1. Definició de l'ensenyament  
2. Àmbit d'aplicació  
3. Període de realització de les proves  
4. Programació general anual (PGA) i memòria de final de curs  
5. Horari del professorat d'anglés i valencià  
6. Horari del professorat de francés i alemany i definició de les tasques  
7. Reduccions de períodes lectius  
8. Ràtios d'alumnat  
9. Adaptació d'accés per a l'alumnat amb necessitats específiques de suport educatiu  
10. Gravacions  
11. Jornades d'estandardització i mediació lingüística  
12. ITACA  
13. Òrgans de govern i de coordinació docent  
14. Prova de certificació  
15. Informació per a l'alumnat  
16. Consideracions finals  
  
1. Definició de l'ensenyament  
1.1. L'Escola Oficial d'Idiomes Virtual Valenciana (d'ara endavant EOI VV) imparteix cursos curriculars i no curriculars de nivell B2, C1 i C2 de l'idioma valencià i de nivell A2, B1, B2, C1 de l'idioma anglés per a la ciutadania de la Comunitat Valenciana seguint les característiques descrites en els articles 3 i 4 del Decret 242/2019.  
Per a accedir a aquest ensenyament l'alumnat ha de tindre setze anys a data de la realització de l'admissió.  
1.2. Aquest ensenyament a distància consisteix en cursos en línia tutoritzats mitjançant una plataforma digital amb continguts del curs per a realització de tasques per part de l'alumnat de manera asíncrona. Es complementa amb una hora setmanal síncrona de pràctica oral per videoconferència que l'alumnat triarà d'entre una selecció horària que el centre ofereix.  
1.3. El curs serà completament en línia. L'alumnat haurà de treballar de forma autònoma i preparar-se per a les sessions de videoconferència setmanals, que seran obligatòries i conformaran les activitats de llengua de producció, coproducció i mediació orals. La resta d'activitats de llengua (comprensió oral, comprensió escrita, expressió escrita i mediació escrita) les farà l'alumnat de forma autònoma en la plataforma d'autoaprenentatge. Per les característiques de l'alumnat, l'EOI VV s'assegurarà d'oferir pràctica oral de dilluns a divendres de matí i vesprada.  
  
Dins de cada franja, s'estableixen tres sessions setmanals d'una hora per al professorat-tutor/a amb un terç de l'alumnat en cada sessió. L'alumnat haurà de triar prèviament l'assistència a una de les tres hores setmanals de producció i coproducció orals dins de la plataforma d'aprenentatge que el professorat-tutor haurà d'establir en horaris diferents per a donar flexibilitat a l'alumnat.  
  
El professorat d'aquesta modalitat reflectirà en ITACA les faltes d'assistència a les videoconferències i la resta de presencialitat a través del treball i l'activitat de l'alumnat a la plataforma.  
  
2. Àmbit d'aplicació  
Aquestes instruccions són aplicables en l'EOI VV durant el curs acadèmic 2022-2023.  
  
3. Període de realització de les proves  
3.1. L'EOI VV, d'acord amb els criteris que determine la direcció general competent establirà els dies en què tindran lloc les proves dels cursos no conduents a certificació, tant en la convocatòria ordinària com en l'extraordinària, sense que aquestes coincidisquen amb les dates de les proves de certificació.  
3.2. En els cursos no conduents a la certificació, la prova final i extraordinària del curs de les parts de producció, coproducció i mediació orals i escrita es realitzarà a través de la plataforma virtual i per videoconferència.  
3.3. La prova unificada de certificació de la convocatòria ordinària de 2023 es realitzarà a partir de l'1 de juny de 2023 en les dates que determine la corresponent resolució de convocatòria d'inscripció a les proves per a cada idioma i nivell. L'alumnat oficial que estiga matriculat en l'EOI VV en un curs conduent a la prova de certificació haurà de realitzar la inscripció a la prova com la resta d'alumnat oficial i lliure, segons establisca la resolució específica per la qual s'estableixen el calendari i el procés d'inscripció i matriculació per a la realització de la prova unificada de certificació.  
3.4. Per a la tramitació d'expedició del certificat cal atenir-se a la normativa d'expedició de certificats regulada en l'Ordre 6/2011, de 7 de febrer, de la Conselleria d'Educació, per la qual es regula el procediment per a l'expedició dels certificats de superació dels distints nivells dels ensenyaments d'idiomes de règim especial previstos per la Llei orgànica 2/2006, de 3 de maig, d'Educació.  
  
4. Programació general anual (PGA) i memòria de final de curs  
4.1. La PGA és el document d'organització administrativa del centre. Hi ha de constar l'estadística de principi de curs (ITACA); la situació d'instal·lacions i de l'equipament; l'horari general; el calendari de recollida de notes durant el curs; el calendari de reunions dels òrgans col·legiats del centre, de lliurament de la informació, els criteris pedagògics per a l'elaboració dels horaris de l'alumnat; les programacions didàctiques dels diferents departaments; els llibres de text i altres materials didàctics; l'oferta formativa del centre i altres informacions relatives a l'organització i funcionament del centre.  
  
4.2. Les programacions didàctiques de l'EOI VV han de concretar, almenys, els apartats següents:  
4.2.1. Introducció:  
a) Marc legislatiu  
b) Justificació de la programació  
c) Contextualització  
4.2.2. Currículum dels diferents nivells  
4.2.3. Distribució temporal de les unitats didàctiques  
4.2.4. Metodologia. Orientacions didàctiques  
a) Metodologia general i específica de l'idioma  
b) Activitats i estratègies d'ensenyament i aprenentatge  
c) Autoavaluació de l'alumnat  
4.2.5. Criteris d'avaluació  
a) En cursos no conduents a prova de certificació  
b) En prova de certificació  
c) Criteris de correcció  
d) Avaluació del procés d'ensenyament i aprenentatge  
4.2.6. Mesures d'atenció a l'alumnat amb necessitats específiques de suport educatiu.  
4.2.7. Utilització de les tecnologies de la informació i la comunicació  
4.2.8. Recursos didàctics i organitzatius  
4.2.9. Proves de certificació  
4.2.10. Proves dels cursos no conduents a la prova de certificació  
  
4.2.11. Programació dels cursos de formació contínua per al professorat  
4.2.12. Pla de millora del professorat  
4.2.13. Pla digital del centre  
4.3. Pla de normalització lingüística (PNL)  
L'estructura del PNL, que ha de ser proposat a l'equip directiu per la comissió de coordinació pedagògica, ha d'incloure els apartats següents:  
  
a) Objectius.  
b) Actuacions en cada un dels tres àmbits d'intervenció: àmbit administratiu, àmbit de gestió i planificació pedagògica i àmbit social i d'interrelació amb l'entorn.  
c) La temporització.  
d) Criteris d'avaluació del pla.  
Per a l'elaboració, el seguiment i l'avaluació del PNL, el centre poden disposar de les orientacions i el suport dels assessors i assessores tècnics docents en matèria d'educació plurilingüe, per tal de fer una valoració de la dinamització del valencià amb caràcter anual.  
  
4.4. La data límit per a l'aprovació, gravació i posada a disposició, per via electrònica davant de l'Administració educativa, de la programació general anual del curs 2022-2023 és el 30 de novembre de 2023.  
  
4.5. La data límit per a la remissió de la memòria final del curs 2022-2023 a l'Administració educativa és el 31 de juliol de 2023. Informat el consell escolar, la direcció del centre aprova la memòria final de curs, i la remet exclusivament per via electrònica o telemàtica, utilitzant el procediment i formulari determinat per la Secretaria Autonòmica d'Educació i Formació Professional.  
  
5. Horari del professorat d'anglés i valencià  
5.1. D'acord amb l'article 10 de l'Ordre 87/2013, de 20 de setembre, de la Conselleria d'Educació, Cultura i Esport, per la qual es regula l'organització i el funcionament de les escoles oficials d'idiomes de la Comunitat Valenciana, la jornada laboral dels professors serà, amb caràcter general, de 37 h i 30 minuts setmanals. Així mateix l'horari del personal docent tindrà un mínim de 2 hores lectives i un màxim de 6 hores lectives diàries.  
D'acord amb la recomanació del punt 2 de l'article únic de la Llei 4/2019, de 7 de març, de millora de les condicions per al desenvolupament de la docència i l'ensenyament de l'educació no universitària, la distribució horària de la jornada lectiva del professorat durant el curs 2022-2023 és, amb caràcter general, de 18 hores lectives, distribuïdes de dilluns a divendres i s'ha de repartir seguint l'esquema següent:  
  
Les 18 hores lectives es dedicaran a la docència de cinc grups curriculars a través de connexió per plataforma virtual. D'aquestes, 15 hores seran de connexió síncrona i 3 hores de connexió asíncrona. Estaran distribuïdes de la manera següent:  
· 15 hores lectives (3 hores per grup) de connexió a la plataforma per a sessions síncrones de pràctica oral amb l'alumnat del grup.  
· 3 hores lectives de connexió asíncrona a la plataforma per a la realització i assignació de tasques per a l'alumnat del curs, per a la dinamització de la plataforma, l'animació a les activitats proposades, a la resolució de dubtes i a fer un seguiment i presa de contacte amb l'alumnat que no es connecta de manera habitual.  
5.2. Durant els períodes lectius establits en el calendari escolar vigent, els professors dedicaran a les activitats del centre 30 hores setmanals de les quals 18 seran lectives i les restants es distribuiran entre complementàries recollides en l'horari individual i complementàries computades mensualment.  
5.3. Les restants 7 hores i 30 minuts seran de lliure disposició per a la preparació de classes, el perfeccionament individual o qualsevol altra activitat pedagògica complementària.  
5.4. Les 5 hores complementàries de còmput setmanal estaran dedicades, d'acord amb l'apartat B.3 de l'article 10 de l'Ordre 87/2013, a hores d'organització i col·laboració en les aules d'autoaprenentatge, biblioteca i aula multimèdia, a l'atenció a l'alumnat i a la dinamització d'aquestes ensenyances i l'elaboració de materials específics.  
  
5.5. Les 5 hores complementàries de còmput mensual estaran dedicades, d'acord amb l'apartat B.4 de l'article 10 de l'Ordre 87/2013, a assistència a reunions del departament, claustre, comissió de coordinació pedagògica i consell escolar; sessions de treball del departament; realització i correcció de proves d'avaluació (estandardització i coordinació interdepartamental) i participació en activitats de formació incloses en els plans de formació del professorat.  
  
5.6. Durant els períodes laborals no lectius, la jornada laboral del professorat estarà dedicada a les activitats que es determinen, entre altres:  
a) la realització d'activitats de formació permanent del professorat;  
  
b) l'avaluació de les activitats del curs escolar finalitzat, contingudes en la programació general anual i en les programacions didàctiques;  
  
c) la programació i planificació del curs escolar següent;  
d) l'elaboració i desenvolupament de materials didàctics;  
e) la coordinació didàctica dels equips docents del mateix centre i la coordinació amb els equips docents d'altres escoles oficials d'idiomes per a treballar conjuntament en temes de mediateca lingüística, com ara l'elaboració de fitxes per idiomes i nivells, elaboració de jornades de formació conjuntes, proves de cursos conduents o no a la prova de certificació, etc.;  
f) l'exercici d'activitats i programes d'investigació i innovació educativa;  
g) la posada en funcionament de programes d'orientació, reforç o aprofundiment amb l'alumnat que ho requerisca;  
h) altres activitats complementàries de caràcter pedagògic o de col·laboració en l'organització i el funcionament del centre o amb l'Administració educativa;  
i) l'aplicació de les proves finals d'avaluació segons el que dispose la normativa vigent, la correcció i l'avaluació d'aquestes, i l'atenció a l'alumnat i els seus representants legals en els casos en què sol·liciten aclariments i revisions o bé haja de resoldre's un procediment de reclamació de les qualificacions obtingudes o de les decisions de promoció o obtenció del títol que corresponga.  
5.7. Durant el període de proves de certificació, el professorat de l'EOI VV exercirà les funcions i les tasques que determine i se li encomanen per part de l'equip directiu del centre, assessorat per la Inspecció Educativa del centre. S'haurà d'adaptar l'horari individual del professorat del claustre en relació a les necessitats i particularitats del centre. En l'horari nou han de constar les hores de dedicació al departament i les hores de suport a les proves de certificació convocades per qualsevol Escola Oficial d'Idiomes de la Comunitat Valenciana, amb independència del departament del qual forme part el professorat.  
  
5.8. El període de proves finals té la consideració de període lectiu amb sessions diàries d'un mínim de cinc hores en el còmput total de l'horari individual de permanència en el centre per al professorat.  
  
6. Horari del professorat de francés i alemany i definició de les tasques  
Aquest professorat no impartirà docència durant el curs 2022-2023. L'horari de permanència en el centre serà el mateix que la resta de professorat. Les tasques encomanades son:  
· Elaboració i preparació del contingut i del material digital dels cursos d'alemany i francés dels nivells A2, B1, B2, C1 i C2 a través de la plataforma d'aprenentatge AULES.  
· Elaboració i preparació de material d'autoaprenentatge dirigit i supervisat per la direcció de l'EOI VV.  
El cap d'estudis elaborarà un pla de treball amb un calendari que establisca les dates per al lliurament de les tasques elaborades per aquest professorat i revisar els continguts presentats, amb la supervisió de la inspecció del centre.  
  
7. Reduccions de períodes lectius  
7.1. Reduccions lectives per a funcions directives  
En els òrgans unipersonals, una vegada aplicada la reducció horària lectiva, els grups en què han de fer docència directa són els següents:  
  
· Direcció de l'escola: 1 grup  
· Secretaria de l'escola: 1 grup  
· Direcció d'estudis: 1 grup  
7.2. Reduccions lectives per a direccions i coordinacions de departament:  
7.2.1. Les reduccions de grups lectius per a direccions amb 25 professors o menys imparteixen els grups següents:  
· Direccions de departament amb 4-25 professors: tres grups curriculars.  
· Direccions de departament amb 1-3 professors: quatre grups curriculars.  
7.2.2. Les reduccions de grups lectius per a coordinacions de departament imparteixen els grups següents:  
· Coordinació 1 del Departament d'Anglés: quatre grups curriculars  
  
· Coordinació 2 del Departament d'Anglés: quatre grups curriculars  
  
· Coordinació de formació: quatre grups curriculars  
· Coordinació TIC: quatre grups curriculars  
  
8. Ràtios d'alumnat  
Les ràtios màximes, d'acord amb el Decret 58/2021, de 30 d'abril, del Consell, sobre jornada lectiva del personal docent i nombre màxim d'alumnat per unitat en centres docents no universitaris, són 40 alumnes per grup en línia.  
Segons l'article 3 punt 8 del Decret 58/2021, de 30 d'abril, del Consell, sobre jornada lectiva del personal docent i nombre màxim d'alumnat per unitat en centres docents no universitaris, en l'ensenyament d'idiomes de règim especial el nombre màxim d'alumnes per unitat s'estableix en 35 alumnes en el nivell A2, 30 alumnes en els nivells B1 i B2 i 25 alumnes en els nivells C1 i C2. Respecte de la modalitat a distància, el nombre màxim d'alumnes s'estableix en 50 per al That's English i en 40 per a la resta de modalitats.  
  
  
9. Adaptació d'accés per a l'alumnat amb necessitats específiques de suport educatiu  
Les sol·licituds d'adaptacions d'accés a l'EOI VV s'han de realitzar d'acord amb la Resolució conjunta de 20 de setembre de 2021, de la Direcció General de Política Lingüística i Gestió del Multilingüisme i de la Direcció General d'Inclusió Educativa, per la qual es dicten les instruccions per a la sol·licitud d'adaptacions d'accés en les escoles oficials d'idiomes valencianes.  
  
10. Gravacions  
10.1 Gravació de proves orals  
10.1.1. Les activitats de llengua de producció i coproducció orals i de mediació oral poden ser gravades per l'equip avaluador quan així ho consideren.  
10.1.2 Les gravacions s'han de custodiar a la direcció del departament i s'ha de garantir la reserva de les persones participants. Les gravacions s'han de conservar fins a tres mesos després d'iniciat el curs escolar següent. En cas que s'inicie un procediment de reclamació, s'han de conservar fins que el procediment finalitze.  
  
10.1.3. Les gravacions de les activitats de les destreses orals no formen part de l'expedient d'avaluació i únicament tenen la funció de suport a la rúbrica d'avaluació en cas de reclamació o revisió.  
  
10.1.4. El material gravat no pot ser reproduït ni distribuït amb finalitats distintes de les indicades en aquesta resolució.  
10.2. Gravació de les classes en àudio i/o vídeo  
En cas d'enregistrament, tots els implicats a l'aula, tant professorat com alumnat, han de ser informats sobre el tractament de dades que es realitza. A l'hora d'informar els usuaris, s'ha de tindre en compte el Reglament General de Protecció de Dades a què es fa referencia al punt 12.1.k.  
  
11. Jornades d'estandardització i mediació lingüística  
11.1. Amb la finalitat de concretar els aspectes generals descrits en el Decret 242/2019, de 25 d'octubre, d'establiment dels ensenyaments i del currículum d'idiomes de règim especial a la Comunitat Valenciana, i actualitzar els nivells i descriptors revisats, es realitzen dues jornades d'estandardització anuals d'assistència obligatòria. Una d'aquestes s'ha de celebrar amb el departament de l'idioma implicat, que podrà ser conjunta amb altres escoles. És recomanable realitzar les jornades amb l'assistència, igualment, de professorat d'altres institucions certificadores de l'idioma.  
La segona jornada és interdepartamental. Pot adreçar-se a tot el centre o a diverses llengües, per tal d'homogeneïtzar els mètodes d'avaluació i correcció de les proves.  
12. ITACA  
12.1. Normativa que s'ha de preveure en matèria de l'ús de les tecnologies de la informació i de la comunicació i la protecció en el tractament de les dades personals.  
Cal atendre el que disposa la legislació en la matèria i en les instruccions de servei que dicte la direcció general amb competències en tecnologies de la informació i de la comunicació, i específicament en:  
  
a) Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (conegut per Reglament general de protecció de dades, «RGPD», DOUE L119/1, de 04.05.2016).  
b) La Llei orgànica 3/2018, de 5 de desembre, de protecció de dades personals i garantia dels drets digitals.  
c) El Reial decret 1720/2007, de 21 de desembre, pel qual s'aprova el reglament de desplegament de la Llei orgànica 15/1999, de 13 de desembre, de protecció de dades de caràcter personal (BOE 17, 19.01.2008), en aquells apartats que es mantenen vigents  
d) L'Ordre 19/2013, de 3 de desembre, de la Conselleria d'Hisenda i Administració Pública, per la qual s'estableixen les normes sobre l'ús segur de mitjans tecnològics en l'Administració de la Generalitat.  
  
e) La Instrucció 4/2011, de la Direcció General de Tecnologies de la Informació, sobre l'adequació a la LOPD dels centres educatius públics.  
f) La Instrucció 6/2012, de les direccions generals de Tecnologies de la Informació i de Centres Docents, per a la implantació de la telefonia IP als centres educatius.  
g) La Instrucció 7/2012, sobre la implantació i l'ús del programari lliure en el lloc de treball.  
h) La Instrucció de servei núm. 2/2009, de la Direcció General d'Innovació Tecnològica Educativa, per a la petició i explotació de l'espai web i subdomini proporcionat per la Conselleria d'Educació als centres docents, i la modificació d'aquesta mitjançant la Instrucció 1/2010.  
  
i) La Instrucció de servei núm. 5/2009, de la Direcció General d'Innovació Tecnològica Educativa, per a la utilització i custòdia de les llicències del programari instal·lat als centres docents de la Generalitat.  
  
j) La Resolució de 26 de juny de 2013, de la Direcció General de Centres i Personal Docent, de la Direcció General de Formació Professional i Ensenyaments de Règim Especial i de la Direcció General de Tecnologies de la Informació, per la qual s'estableix el procediment i el calendari d'inventariat i certificació de les aplicacions i equipament informàtic que hi ha als centres educatius dependents de la Generalitat (DOGV 7056, 28.06.2013).  
k) La Resolució de 28 de juny de 2018, de la Sotssecretaria de la Conselleria d'Educació, Investigació, Cultura i Esport, per la qual es dicten instruccions per al compliment de la normativa de protecció de dades en els centres educatius públics de titularitat de la Generalitat (DOGV 8436, 03.12.2018).  
12.2. ITACA  
12.2.1. El Decret 51/2011, de 13 de maig, del Consell, sobre el sistema de comunicació de dades a la conselleria competent en matèria d'educació, per mitjà del sistema d'informació ITACA, dels centres docents que imparteixen ensenyaments reglats no universitaris (DOGV 6522, 17.05.2011), regula aquest sistema d'informació, com a instrument per a la gestió i la comunicació de les dades i dels documents necessaris per al funcionament adequat del sistema educatiu de la Comunitat Valenciana.  
12.2.2. El sistema d'informació ITACA té com a finalitat la consecució d'una gestió integrada dels procediments administratius i acadèmics del sistema educatiu de la Comunitat Valenciana.  
12.2.3. L'EOI VV té l'obligació de comunicar a la Conselleria competent en matèria d'educació, en el termini establit en la normativa vigent i mitjançant el sistema ITACA, la informació requerida en l'esmentat Decret 51/2011.  
12.2.4. La Conselleria d'Educació, Cultura i Esport posa a disposició dels centres educatius un sistema de comunicació entre el centre i l'equip docent amb l'alumnat i els responsables familiars mitjançant les plataformes ITACA-Web Família 2.0 i Mòdul Docent 2.0, dins del conegut com pla MULAN (Model Unificat Lectiu d'Activitats No presencials, https://portal.edu.gva.es/mulan/).  
  
12.3. Ús de plataformes informàtiques en els centres educatius públics de titularitat de la Generalitat  
12.3.1. La Generalitat Valenciana, a través de la direcció general competent en matèria de tecnologies de la informació i de les comunicacions, disposarà les plataformes, serveis amb caràcter instrumental (programari d'oficina, de videoconferència, de treball col·laboratiu, etc.) i en general les eines més adients per a l'ús als centres educatius de titularitat de la Generalitat, segons l'Ordre 19/2013, sobre normes per a la utilització segura de mitjans tecnològics en l'Administració de la Generalitat.  
Per tant, com a norma general, han d'emprar-se les eines que la conselleria competent en matèria d'educació pose a disposició dels centres. A més a més, l'article 5.4 de l'esmentada Ordre 19/2013 estableix que qualsevol externalització del tractament requereix la subscripció d'un contracte exprés entre la conselleria competent en matèria d'educació, com a responsable del tractament, i l'empresa responsable de la prestació del servei, com a encarregada del tractament, que en aquest cas serien les empreses propietàries d'aquestes plataformes. L'obligatorietat d'aquest «contracte per encàrrec», així com les seues condicions, es troba especialment especificada en l'article 28 del Reglament general de protecció de dades (RGPD).  
Segons l'Ordre 19/2013, queda prohibit transmetre o allotjar informació pròpia de l'Administració de la Generalitat en sistemes d'informació externs (com és el cas dels serveis en núvol o on cloud), llevat que hi haja una autorització expressa de la conselleria competent en matèria d'educació després de l'anàlisi dels riscos associats a aquesta externalització, en especial sobre els aspectes següents:  
  
- les comunicacions han de xifrar les dades d'extrem a extrem;  
  
- la ubicació de les dades ha d'estar en l'Espai Econòmic Europeu;  
  
- s'ha de comprovar el compromís, a través de les seues polítiques, a no realitzar un perfilat o analítica amb les dades emmagatzemades;  
- no s'ha de permetre fer ús de les dades, ni tan sols anonimitzades, per a finalitats diferents d'aquelles directament relacionades amb la prestació del servei.  
12.3.2. Amb relació a l'ús de xarxes socials en l'àmbit educatiu, l'esmentada Resolució de 28 de juny de 2018 indica que la publicació de dades personals en xarxes socials per part dels centres educatius requereix disposar del consentiment inequívoc de les persones implicades, a les quals cal informar prèviament de manera clara de les dades que s'hi publicaran, en quines xarxes socials, amb quina finalitat, de qui pot accedir-hi, així com de la possibilitat d'exercir els seus drets d'accés, rectificació, oposició, supressió («dret a l'oblit»), limitació del tractament, portabilitat i de no ser objecte de decisions individualitzades, així com el dret a la retirada del consentiment prèviament atorgat.  
  
12.3.3. No requereix autorització l'ús de xarxes socials per a l'exercici de les competències en matèria d'educació, sempre que no tracten ni difonguen dades personals del tractament de les quals siguen responsables els titulars d'òrgans superiors o del nivell directiu de la Conselleria d'Educació, Cultura i Esport. Té la condició de «dades personals» tota informació que es puga relacionar amb una persona física identificada o identificable. Aquesta definició inclou, entre altres dades: imatges, veu, codis d'identificació, qualificacions o opinions. No obstant això:  
  
a) està expressament desautoritzat l'ús de xarxes socials que incloguen qualsevol classe de publicitat o que puguen ser utilitzades per a una finalitat diferent de la mateixa comunicació;  
b) quan s'utilitzen aquests mitjans, els centres educatius han d'informar l'alumnat, sobre l'ús segur de les xarxes socials, dels drets i obligacions dels intervinents, així com de l'exempció de responsabilitat de la conselleria en aquestes aplicacions;  
c) quan les dades personals de l'alumnat, incloses fotografies o vídeos, siguen proporcionades per tercers o altres membres de la comunitat educativa, sense mediació del titular de les dades, s'ha de garantir que es disposa de l'autorització expressa i concreta d'ús, o l'assumpció de responsabilitat pel cedent.  
12.3.4. Qualsevol tractament de dades de caràcter personal ha de complir les previsions de la normativa en la matèria i, en particular, les obligacions d'informació a les persones afectades pels tractaments i transparència sobre aquestes. A més a més, han d'ajustar-se a les finalitats específiques previstes en la seua creació i han d'haver sigut publicades en els corresponents registres d'activitats de tractament (RAT).  
  
L'òrgan d'informació i assessorament de la Generalitat en matèria de protecció de dades és el delegat de protecció de dades (http://participacio.gva.es/web/contacte), a qui es poden dirigir les persones interessades pel que fa a totes les qüestions relatives al tractament de les seues dades personals i a l'exercici dels seus drets, a l'empara del Reglament general de protecció de dades. Quant a la forma d'exercir els drets, es pot consultar més informació en l'enllaç: www.gva.es/inicio/procedimientos'id\_proc=19510.  
12.3.5. Sobre la utilització d'aplicacions de missatgeria per part del professorat per a la comunicació amb l'alumnat, el punt 3.2.7 de l'esmentada Resolució de 28 de juny de 2018 indica que, amb caràcter general, les comunicacions entre el professorat i l'alumnat han de tindre lloc dins de l'àmbit de la funció educativa i no dur-se a terme a través d'aplicacions de missatgeria instantània. Si cal establir canals específics de comunicació, han d'emprar-se els mitjans i eines establits per la conselleria competent en matèria d'educació i posats a disposició d'alumnat i professorat o per mitjà del correu electrònic.  
Així mateix, quan la comunicació siga entre el professorat i l'alumnat, el punt 3.2.8 assenyala que les comunicacions han de dur-se a terme a través dels mitjans posats a disposició dels dos pel centre educatiu o la Conselleria competent en matèria d'educació.  
12.3.6. Els tractaments de dades personals mitjançant aplicacions informàtiques mòbils, conegudes com a apps, han d'incloure's en la política de seguretat del centre, com a mínim amb les mateixes garanties que qualsevol altre tractament, tal com indica l'Informe sobre la utilització per part de professorat i alumnat d'aplicacions que emmagatzemen dades en núvol amb sistemes aliens a les plataformes educatives, publicat per l'Agència Espanyola de Protecció de Dades (https://www.aepd.es/media/guias/guia-orientaciones-apps-datos-alumnos.pdf).  
  
Tal com s'indica en aquest informe, les aplicacions que contenen més dades personals de l'alumnat són els quaderns de notes dels docents, que en contenen el progrés i les qualificacions. Per tant, qualsevol aplicació que incloga la identificació de l'alumne pot portar a l'elaboració de perfils segons les funcionalitats i la tipologia de les dades recopilades. Amb els hàbits de navegació, juntament amb les dades d'altres usuaris amb els quals contacta i el seu comportament educatiu, es poden crear perfils de l'usuari susceptibles de ser tractats sense el consentiment de l'usuari, amb l'excusa de la millora del funcionament del servei. Els usuaris es poden classificar fàcilment segons la seua activitat, en funció de les accions que realitzen, o fins i tot el temps que tarden a realitzar-les. Cal tindre en compte que les aplicacions d'instal·lació no assistida en dispositius mòbils intel·ligents són capaces d'accedir a gran quantitat de dades de caràcter personal emmagatzemades en el mateix dispositiu, com ara el número d'identificació del terminal, la llista de contactes, imatges o vídeos. A més a més, aquestes aplicacions poden accedir als sensors del dispositiu i permeten obtenir la ubicació geogràfica, capturar fotos, vídeo o so.  
  
Per tot això, no es poden utilitzar aquelles plataformes informàtiques o aplicacions informàtiques mòbils (conegudes com a apps), diferents de les que posa a disposició o autoritza la conselleria competent en matèria d'educació, que tinguen com a finalitat:  
a) tant la comunicació amb les famílies, com amb l'alumnat;  
b) el seguiment de l'alumnat a través de quaderns de notes de progrés i la seua qualificació.  
12.4. Gestió de l'assistència de l'alumnat a les classes  
El professorat ha de controlar l'assistència d'1 hora setmanal síncrona per a la pràctica oral, d'acord amb l'article 24 del Decret 39/2008, de 4 d'abril (DOGV 5738, 09.04.2008) que regula el deure d'assistència a classe de l'alumnat, i ho ha de consignar en el mòdul d'assistència d'ITACA per tal que l'alumnat puga comprovar la veracitat de les dades i aportar justificant d'absència, si escau. En cas que no hi haja cap falta d'assistència, el professorat ho ha de fer constar en el mòdul de faltes.  
  
  
13. Òrgans de govern i de coordinació docent  
L'EOI VV tindrà els òrgans de govern i de coordinació docent establits en el Decret 167/2017 i l'Ordre 87/2013, amb les particularitats següents:  
1. No hi haurà coordinació de mediateca lingüística, atesa la inexistència de mediateca lingüística en l'EOI virtual valenciana.  
2. Mitjans tecnològics: el centre proporcionarà al professorat un espai condicionat per a la docència en línia amb els mitjans tècnics necessaris, com un ordinador portàtil amb connexió a internet per a un desenvolupament adequat de la seua activitat docent específica.  
  
14. Prova de certificació  
L'alumnat de l'EOI VV dels cursos conduents a la prova de certificació haurà de fer la inscripció a la prova d'acord amb les condicions establides en la resolució de convocatòria de la prova de certificació de 2023.  
  
15. Informació per a l'alumnat  
15.1. El contacte amb i de l'alumnat amb aquesta EOI serà virtual i l'alumnat rebrà tota la informació necessària per a fer el seguiment del curs de manera telemàtica a través de una plataforma digital, mitjançant la plataforma d'AULES i la pàgina web del centre.  
15.2. L'alumnat haurà d'haver completat un mínim de connexions en la plataforma i atendre les sessions síncrones de pràctica oral. L'alumnat que al llarg de huit setmanes no s'haja connectat a la plataforma tres setmanes seguides sense causa justificada causarà baixa en l'EOI Virtual.  
15.3. A través de la plataforma l'alumnat podrà dirigir al tutor o tutora del curs qualsevol consulta sobre el contingut acadèmic.  
15.4. L'alumnat de l'EOI VV deu estar empadronat a la Comunitat Valenciana. En cas de falsejament de dades personals i acadèmiques, es procedirà a l'anul·lació de la matrícula.  
  
16. Consideracions finals  
16.1. Aquesta resolució i els documents annexos són aplicables a l'EOI VV per al curs acadèmic 2022-2023.  
16.2. La direcció del centre ha de complir i fer complir el que estableix aquesta resolució, i ha d'adoptar les mesures necessàries perquè tots els membres de la comunitat educativa en coneguen el contingut.  
  
16.3. La Inspecció d'Educació ha d'assessorar el personal docent de l'EOI VV i vetlar pel compliment del que estableix aquesta resolució.  
  
16.4. La direcció territorial competent en matèria d'educació ha de resoldre, en l'àmbit de la seua competència, els problemes que sorgisquen de l'aplicació d'aquesta resolució i la interpretació de la legislació aplicable a aquesta escola oficial d'idiomes.